词牌格律
【定格】
中中平(韵),〖中中平(韵)〗。中仄平平中仄平(韵),中平中仄平(韵)。
中中平(韵),〖中中平(韵)〗。中仄平平中仄平(韵),中平中仄平(韵)。
典范词作
长相思
白居易
汴水流,泗水流,流到瓜洲古渡头。吴山点点愁。
思悠悠,恨悠悠,恨到归时方始休。月明人倚楼。
长相思
陈东甫
花深深。柳阴阴。度柳穿花觅信音。君心负妾心。
怨鸣琴。恨孤衾。钿誓钗盟何处寻?当初谁料今。
长相思
林逋
吴山青,越山青。
两岸青山相送迎,谁知离别情?
君泪盈,妾泪盈。
罗带同心结未成,江头潮已平。
长相思
晏几道
长相思,长相思。
若问相思甚了期,除非相见时。
长相思,长相思。
欲把相思说似谁,浅情人不知。
长相思·雨
万俟咏
一声声,一更更,窗外芭蕉窗里灯。
此时无限情。
梦难成,恨难平,不道愁人不喜听。
空阶滴到明。
长相思
纳兰性德
山一程,水一程,身向榆关那畔行,夜深千帐灯。
风一更,雪一更,聒碎乡心梦不成,故园无此声。
长相思
李煜
(一)“一重山,两重山”
一重山,两重山,
山远天高烟水寒,
相思枫叶丹。
菊花开,菊花残,
塞雁高飞人未还,
一帘风月闲。
(二)“云一涡,玉一梭”
据说大周后回家探亲,只三两天,对李煜而言,漫漫长夜,只好赋词以消解相思。因而作《长相思》:
云一涡,玉一梭,淡淡衫儿薄薄罗,轻颦双黛螺。
秋风多,雨相和,帘外芭蕉三两窠。夜长人奈何。
长相思
王灼
来匆匆,去匆匆,短梦无凭春又空,难随郎马踪。
山重重,水重重,飞絮流云西复东,音书何处通。
长相思
欧阳修
(其一)
苹满溪,
柳绕堤,
相送行人溪水西,
回时陇月低。
烟霏霏,
风凄凄,
重倚朱门听马嘶,
寒鸥相对飞。
(其二)
花似伊,
柳似伊,
花柳青春人别离,
低头双泪垂。
长江东,
长江西,
两岸鸳鸯两处飞,
相逢知几时。